b'\n_START_ARTICLE_\nVindlausloftet\n_START_PARAGRAPH_\nVindlausloftet (ogs\xc3\xa5 kjent som St\xc3\xa5lekleivloftet) i Eidsborg i Telemark er trolig Norges eldste profane trebygning. Bygningen er oppf\xc3\xb8rt av malmfuru felt omkring \xc3\xa5r 1167. Til sammenlikning ble Urnes stavkirke, landets eldste kirkebygg, oppf\xc3\xb8rt i 1130-\xc3\xa5rene. Vindlausloftet er trolig den eldste av sitt slag i hele Europa. _NEWLINE_Dateringen er basert p\xc3\xa5 dendrokronologi, men den ytterste \xc3\xa5rringen mangler, derfor kan man bare konkludere med at huset er noe eldre enn den ytterste \xc3\xa5rringen som er dokumentert. _NEWLINE_Vindlausloftet er laftet i findalslaft, en alderdommelig type laftehogging som ble brukt i middelalderen. Tidligere har bygnigen hatt svalganger rundt loftsetasjen._NEWLINE_Innvendig i loftet finnes en runeinnskrift i treverket: _NEWLINE_\xc2\xabDisse runer risset Vestein. V\xc3\xa6r hilset, b\xc3\xa5de den som risset og den som leser runene.\xc2\xbb_NEWLINE_Et loft var stasbygningen p\xc3\xa5 mange g\xc3\xa5rder i middelalderen. Selve loftet ble brukt til oppbevaring av kl\xc3\xa6r, og i sommerhalv\xc3\xa5ret ogs\xc3\xa5 til natteleie. _NEWLINE_If\xc3\xb8lge et sagn var det en kvinne med navn \xc3\x85se St\xc3\xa5leklev byggherre for loftet.  Hun eide da det meste av Eidsborg. Omr\xc3\xa5det der loftet sto ble seinere utskilt som egen gard, med navnet Lofthus. Seinere er loftet flyttet til garden Vindlaus, som det fikk navn etter.  _NEWLINE_Vindlausloftet st\xc3\xa5r i dag p\xc3\xa5 Vest-Telemark Museum i Tokke kommune, som ligger like ved Eidsborg stavkirke.'